MRC ເລື່ອນການຕັດສິນໃຈ ກ່ຽວກັບການສ້າງເຂື່ອນ ໄຊຍະບູລີ
ຄະນະກໍາມາທິການ ແມ່ນໍ້າຂອງສາກົນ ເລື່ອນການຕັດສິນໃຈ ກ່ຽວກັບການສ້າງເຂື່ອນ ໃສ່ລໍາແມ່ນໍ້າຂອງ ໃນພາກເໜືອຂອງລາວ
ລັດຖະມົນຕີຂອງລັດຖະບານຈາກ 4 ປະເທດໃນເຂດເອເຊຍຕາເວັນອອກສຽງໃຕ້ໄດ້ຕັດສິນ ໃຈໃນວັນພະຫັດມື້ນີ້ ເລື່ອນການຕັດສິນໃຈ ກ່ຽວກັບວ່າ ຈະໃຫ້ການສະໜັບສະໜຸນຫຼືບໍ່ຕໍ່ ການສ້າງເຂື່ອນໄຟຟ້າພະລັງນໍ້າໃນເຂດລຸ່ມແມ່ນໍ້າຂອງຢູ່ປະເທດລາວທີ່ເປັນບັນຫາຖົກຖຽງ ໂຕ້ແຍ້ງນັ້ນ ຄະນະກຳມາທິການແມ່ນໍ້າຂອງສາກົນກ່າວລຸນຫຼັງການປະຊຸມທີ່ກຳປູເຈຍໃນວັນພະຫັດມື້ນີ້ ວ່າຍັງມີຄວາມຈຳເປັນທີ່ຈະທຳການສຶກສາເພີ່ມຕື່ມເພື່ອຊັ່ງຊາຕີລາຄາກ່ຽວກັບການພັດທະ ນາແບບຍືນຍົງແລະການຄຸ້ມຄອງເຂື່ອນໄຊຍະບູລີມູນຄ່າ 3 ພັນ 500 ລ້ານໂດລາ ລາວຊຶ່ງເປັນປະເທດທີ່ທຸກຍາກທີ່ສຸດປະເທດນຶ່ງໃນໂລກນັ້ນຄາດວ່າຈະໄດ້ຮັບຜົນປະໂຫຍດ ຢ່າງໃຫຍ່ຫຼວງທາງດ້ານເສດຖະກິດຈາກການຂາຍໄຟຟ້າສ່ວນໃຫຍ່ທີ່ເຂື່ອນດັ່ງກ່າວສາມາດ ຜະລິດໄດ້ 1,260 ເມກາວັດ ໃຫ້ແກ່ປະເທດໄທ ແຕ່ຫວຽດນາມແລະກຳປູເຈຍ ຕະຫຼອດທັງບັນດາກຸ່ມປົກປ້ອງສະພາບແວດລ້ອມມີຄວາມ ຢ້ານກົວວ່າ ໂຄງການດັ່ງກ່າວອາດຈະລົບກວນຕໍ່ການຂຶ້ນລ່ອງໄປມາຂອງປາຕາມລຳແມ່ ນໍ້າຂອງ ຊຶ່ງຈະມີຜົນກະທົບຕໍ່ປະຊາຊົນ 60 ລ້ານຄົນທີ່ກາງຕໍ່ອາໄສແມ່ນໍ້າຂອງໃນການ ດຳລົງຊີວິດຂອງພວກເຂົາເຈົ້າ ຄະນະກຳມາທິການແມ່ນໍ້າຂອງຊຶ່ງປະກອບດ້ວຍພວກເຈົ້າໜ້າທີ່ຈາກ ສປປ ລາວ ກຳປູເຈຍ ໄທ ແລະຫວຽດນາມກ່າວວ່າ ຕົນຈະຮ້ອງຂໍໃຫ້ລັດຖະບານຍີ່ປຸ່ນແລະພາຄີນາໆຊາດອື່ນໆ ທຳການສຶກສາເພີ່ມຕື່ມກ່ຽວກັບຜົນກະທົບຂອງເຂື່ອນດັ່ງກ່າວ ລາວ ສາມາດດຳເນີນການຕໍ່ໄປໄດ້ ກ່ຽວກັບໂຄງການສ້າງເຂື່ອນໄຊຍະບູລີ ເຖິງແມ່ນຈະບໍ່ ໄດ້ຮັບການອະນຸມັດຈາກຄະນະກຳມາທິການແມ່ນໍ້າຂອງສາກົນກໍຕາມ